E-1287/2017

Mál þetta var þingfest 13. desember 2017 og tekið til dóms 3. maí sl. Stefnandi er Orange Project, Ármúla 6, Reykjavík, en stefndu eru G-kk-nf T-kk-nf, Núpalind 4, Kópavogi, og Nord ehf., Hverfisgötu 18, Reykjavík.

Dómkröfur stefnanda eru þær að stefndu verði in solidum dæmd til greiðslu skuldar að fjárhæð 491.952 krónur auk dráttarvaxta samkvæmt 5. gr. vaxtalaga nr. 38/2001 af 142.950 krónum frá 1. júní 2017 til 1. júlí sama ár, af 310.249 krónum frá þeim degi til 1. ágúst sama ár, af 489.488 krónum frá þeim degi til 1. nóvember 2017 en af 491.952 krónum frá þeim degi til greiðsludags. Þá krefst stefnandi málskostnaðar úr hendi stefndu. Stefnandi krefst auk þess að dráttarvextir leggist við höfuðstól á 12 mánaða fresti í fyrsta sinn þann 1. júní 2018.

Stefndu krefjast lækkunar á dómkröfum stefnanda og að stefnandi greiði stefndu málskostnað.

Málavextir eru þeir að forveri stefnda Nord ehf., Málvís ehf., og stefnandi gerðu með sér húsaleigusamning 3. desember 2014 um skrifstofuhúsnæði að Ármúla 6, Reykjavík. Stefndi Nord ehf. yfirtók leigusamninginn sem stóð frá 1. janúar 2015 þar til honum var sagt upp af hálfu stefnanda og voru samningslok 1. september 2017. Vanskil urðu á leigugreiðslum og með yfirlýsingu 18. ágúst 2017 tók stefndi G-kk-nf á sig persónulega sjálfskuldarábyrgð á skuldinni með fyrirvara um gagnkröfur.

Við aðalmeðferð var bókað eftir stefnda G-kk-þgf að stefndu mótmæli ekki þeim reikningum sem liggja til grundvallar málssókn stefnanda. Hins vegar var því lýst yfir af hálfu stefndu að krafist væri skuldajafnaðar samtals að fjárhæð 452.822 krónur vegna ljósritunar, prentunar og skönnunar samkvæmt reikningum. Vísuðu stefndu til húsaleigusamnings aðila í þessu sambandi. Þar kemur fram að innifalið í húsaleigusamningi var prentun, ljósritun og skönnun. Varðandi þá þjónustu er tekið fram í húsaleigusamningi að hún sé miðuð við „eðlilega notkun“. Um þetta ákvæði samningsins er deilt í málinu. Heldur stefnandi því fram að samið hafi verið um í upphafi að miðað væri við 150 blöð á mánuði en allt umfram það skyldi stefndi greiða sérstaklega fyrir. Í nóvember 2016 hafi fjöldi blaða verið aukin í 225 blöð á mánuði að beiðni stefnda G-kk-ef.

B-kvk-nf S-kvk-nf, starfsmaður stefnanda, sagði í skýrslu sinni fyrir dómi að frá því í ágúst 2016 hafi hún séð um útgáfu reikninga til stefnda Nord ehf. Hafi verið miðað við 150 blöð á mánuði og innheimt gjald mánaðarlega fyrir það sem umfram var. Í nóvember 2016 hafi stefndi G-kk-nf samið um að fjöldi blaða yrði aukin í 225 blöð. B-kvk-nf sagði að stefndi G-kk-nf hafi ávallt greitt reikninga samkvæmt þessu athugasemdalaust þangað til kom að þeim reikningum sem deilt er um í málinu. J-kk-nf G-kk-nf S-kk-nf var meðeigandi og starfsmaður stefnanda. Hann minntist þess ekki að stefndi G-kk-nf hefði greitt reikninga með fyrirvara.

Skuldajafnaðarkrafa stefndu er byggð á þeirri málsástæðu annars vegar að samið hafi verið milli aðila um fleiri prentuð blöð á mánuði en að framan getur og hins vegar á þeirri málsástæðu að stefndu hafi greitt reikninga með fyrirvara. Að mati dómsins hefur stefndu ekki tekist að sanna þessar málsástæður sínar vegna þess að ekki liggur annað fyrir í málinu en að stefndu hafi í langan tíma án athugasemda greitt reikninga stefnanda þar sem gengið var út frá því að í gildi væri samningur milli aðila um að 150 blöð, síðar 225 blöð, væru samkvæmt leigusamningi talin eðlileg mánaðarleg notkun. Þegar það er virt ásamt öðrum gögnum málsins þykja stefndu ekki hafa sannað að samningur aðila hafi verið með öðrum hætti en stefnandi heldur fram.

Krafa stefnanda er því að öllu leyti tekin til greina að öðru leyti en því að ekki er þörf á vegna ákvæð 12. gr. laga nr. 318/2001 að gera kröfu um vaxtavexti. Eftir þessari niðurstöðu verða stefndu dæmd til að greiða stefnanda 200.000 krónur í málskostnað og hefur þá ekki verið tekið tillit til reglna um virðisaukaskatt.

G-kk-nf A-kk-nf dómstjóri kveður upp dóm þennan.

Dómsorð

Stefndu, G-kk-nf T-kk-nf og Nord ehf., greiði stefnanda, Orange Project ehf., in solidum 491.952 krónur auk dráttarvaxta samkvæmt 1. mgr. 6. gr. laga nr. 38/2001 af 142.950 krónum frá 1. júní 2017 til 1. júlí sama ár, af 310.249 krónum frá þeim degi til 1. ágúst sama ár, af 489.488 krónum frá þeim degi til 1. nóvember 2017 en af 491.952 krónum frá þeim degi til greiðsludags.

Stefndu greiði stefnanda 200.000 krónur í málskostnað.

G-kk-nf A-kk-nf